**Teze za Zakon o športu**

**Naziv propisa:** Zakon o športu

**Materija koja se namjerava obuhvatiti Zakonom o športu:**

Cilj donošenja novog Zakona o športu je sveobuhvatna izmjena dosadašnje regulacije sustava športa u Republici Hrvatskoj, s obzirom da je dosadašnji Zakonom o sportu („Narodne novine“, broj 71/06, 150/08, 124/10, 124/11, 86/12, 94/13, 85/15 i 19/16), unatoč uvedenim novinama pokazao određene nedorečenosti i nelogičnosti u primjeni koje je nužno ispraviti kako bi se poboljšalo funkcioniranje športa u Republici Hrvatskoj.

Zbog niza nelogičnosti i nepravilnosti u radu športskih udruga, koje vrlo često koriste znatna javna sredstva, novim zakonskim okvirom će se proširiti posebne odredbe Zakona o sportu koje se odnose na uvjete za osnivanje, registraciju, djelovanje i prestanak rada športske udruge. Također, klasificirat će se vrste športskih udruga, odnosno jasno definirati kriterije razlikovanja profesionalnih od amaterskih klubova, kao i propisati obvezu osnivanja i registracije športskih klubova prema nomenklaturi športova u Republici Hrvatskoj.

S obzirom na rezultate studije Financiranje sporta u Republici Hrvatskoj[[1]](#footnote-1) novim Zakonom odgovorit će se zahtjevima prema organizacijama (posebno prema krovnim udrugama koje se financiraju iz Državnog proračuna) u sustavu športa (neovisno o pravnom obliku) vezanim uz planiranje, izvršavanje i izvještavanje, za jedinstvenim upravljanjem i nadzorom sustava. Novim zakonskim okvirom osigurat će se da se programi javnih potreba u športu neovisno o izvoru financiranja (državni, lokalni ili regionalni proračun) međusobno usklade i vežu uz glavni Nacionalni program športa kao strateški dokument. Ciljanom, na strategiji utemeljenom dodjelom sredstava ostvarit će se bolji efekti u financiranju športa od dosadašnjeg modela koji je pokazao brojne nedostatke, u smislu suvišnih i nepotrebnih izdataka na različitim razinama i s različitim ciljevima gdje su u konačnici sredstva za financiranje krajnjih adresata (športaša, trenera i športskih klubova) bila značajno niža.

Isto tako će se redefinirati postupak donošenja Nacionalnog programa športa i godišnjeg programa provedbe kako bi ga stvarno bilo moguće povezati s Državnim proračunom, čime bi realno postao ključni strateški dokument za uređenje sustava športa u Republici Hrvatskoj.

Vrlo važan zadatak je i redefiniranje prenormiranog i realnosti neprilagođenog dijela Zakona koji se odnosi na stručne kadrove i uvjete za obavljanje stručnih poslova u športu. Novim Zakonom bi se uredio okvir za sustav licenciranja na način da bi bio podijeljen na maksimalno pet razina, dok bi se nacionalnim savezima propisala obveza predlaganja i donošenja pravilnika o licenciranju, kao i vođenja registra stručnih kadrova u športu.

Posebno važan segment je i redefiniranje dijela Zakona koji uređuje pitanje športskih građevina te uspostava mreže športskih građevina te dijela koji se odnosi na zdravstvene preglede športaša za treniranje i za sudjelovanje u športskim natjecanjima.

1. Financiranje sporta u Republici Hrvatskoj s usporednim prikazom financiranja u Europskoj uniji (Institut za javne financije, Zagreb, 2012.) [↑](#footnote-ref-1)